
LĒMUMS
Jūrmalā
	2026. gada 30. jūlijā
	
	Nr.
	414


	Par 2026. gada līdzdalības budžeta projektu konkursa balsošanas rezultātiem
	(protokols Nr. 9, 46. punkts)


Saskaņā ar Pašvaldību likuma pārejas noteikumu 7. punktu un Jūrmalas domes 2025. gada 27. marta saistošajiem noteikumiem Nr. 11 “Jūrmalas valstspilsētas pašvaldības līdzdalības budžeta nolikums” (turpmāk – Nolikums) Jūrmalas valstspilsētas pašvaldībā (turpmāk – Pašvaldība) 2026. gadā tika īstenots līdzdalības budžeta projektu konkurss (turpmāk – Konkurss), kura mērķis ir veicināt Pašvaldības administratīvās teritorijas iedzīvotāju iesaisti teritorijas attīstības jautājumu izlemšanā. Konkursā iedzīvotāji iesniedza 14 projektu pieteikumus no kuriem Pašvaldības līdzdalības budžeta vērtēšanas komisija (turpmāk – Vērtēšanas komisija), kas izveidota atbilstoši Nolikuma 18. punktam, izvērtēšanas rezultātā nodeva iedzīvotāju balsojumam 13 projektu idejas. Balsošana Valsts vienotā ģeotelpiskās informācijas portālā geolatvija.lv notika no 2026. gada 25. maija līdz 2026. gada 30. jūnijam, kur jebkura Pašvaldības administratīvajā teritorijā deklarētā fiziskā persona, kura sasniegusi vismaz 16 gadu vecumu, varēja nobalsot vienu reizi par katru balsojumam nodoto projekta ideju. 

Pēc balsošanas noslēgšanās, 2026. gada 2. jūlijā Vērtēšanas komisija apkopoja balsojuma rezultātus, identificējot projektus, kuri ir saņēmuši lielāko balsu skaitu, atbilstoši Nolikuma 32. punktam un vienlaikus iekļaujas Konkursa 2026. gadā Pašvaldības budžetā apstiprinātajam kopējam finansējuma apmēram, kā arī apstiprināja 2026. gada līdzdalības budžeta projektu sarakstu (protokols Nr. 1.1-57.19/4).
2026. gada 14. jūlijā Jūrmalas domes Stratēģiskās plānošanas jautājumu komitejas sēdē, izvērtējot līdzdalības budžeta konkursa rezultātus, tika atbalstīts priekšlikums piešķirt papildu finansējumu 67 954,00 euro (sešdesmit septiņi tūkstoši deviņi simti piecdesmit četri euro un 00 centi) apmērā, lai nodrošinātu arī otrās vietas ieguvēja projekta pieteikuma “Piemiņas vieta Kārlim Bardelim” īstenošanu.
Pamatojoties uz Nolikuma 35. punktu un Jūrmalas domes Stratēģiskās plānošanas jautājumu komitejas 2026. gada 14. jūlija sēdes lēmumu (protokols Nr. 1.2-11/52), Jūrmalas dome nolemj:
1. Pieņemt zināšanai:

1.1. Konkursa iedzīvotāju balsošanas rezultātus saskaņā ar šī lēmuma pielikumu;
1.2. informāciju, ka projekta pieteikuma “Vecslocenes pastaigu taka” īstenošana notiek atbilstoši projekta pieteikuma indikatīvajām izmaksām 110 000,00 euro (simtu desmit tūkstoši euro un 00 centi) apmērā.

2. Piešķirt papildus finansējumu 67 954,00 euro (sešdesmit septiņi tūkstoši deviņi simti piecdesmit četri euro un 00 centi) apmērā, lai nodrošinātu arī otrās vietas ieguvēja projekta pieteikums “Piemiņas vieta Kārlim Bardelim” īstenošanu atbilstoši projekta pieteikuma indikatīvajām izmaksām 106 220,00 euro (viens simts seši tūkstoši divi simti divdesmit euro un 00 centi). 
3. Uzdot:

3.1. Jūrmalas valstspilsētas administrācijas (turpmāk – Administrācija) Attīstības pārvaldes Inženierbūvju nodaļai sadarbībā ar projekta pieteikuma iesniedzēju, īstenot projektu “Vecslocenes pastaigu taka”, nodrošinot minētā projekta izpildes uzsākšanu trīs mēnešu laikā un tā īstenošanu divu gadu laikā no šī lēmuma spēkā stāšanās;

3.2. Jūrmalas Kultūrtelpas un vides dizaina centram sadarbībā ar Administrācijas Īpašumu pārvaldes Pilsētsaimniecības nodaļu un projekta pieteikuma iesniedzēju, īstenot projektu “Piemiņas vieta Kārlim Bardelim”, nodrošinot minētā projekta izpildes uzsākšanu trīs mēnešu laikā un tā īstenošanu divu gadu laikā no šī lēmuma spēkā stāšanās; 
3.3. Administrācijas Attīstības pārvaldes Stratēģiskās plānošanas nodaļai veikt lēmuma 3.1. un 3.2. punktā minēto projektu īstenošanas uzraudzību.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

